DOHOME วิ่ง 5% หลังโชว์กำไรปี 64 โต 150% แจกปันผลหุ้น-เงินสด
DOHOME วิ่ง 5% หลังโชว์กำไรปี 64 โต 150% แจกปันผลหุ้น-เงินสด XD 4 มี.ค.65 กำหนดจ่ายเงินปันผลวันที่ 18 พ.ค.65
18 ก.พ. 2565

ผู้สื่อข่าวรายงานว่าวันนี้ (18 ก.พ. 2565) ราคาหุ้นบริษัท ดูโฮม จำกัด (มหาชน) หรือ DOHOME ณ เวลา 11:29 น. อยู่ที่ระดับ 23.80 บาท เพิ่มขึ้น 1.20 บาท หรือ 5.31% โดยทำจุดสูงสุดที่ 23.90 บาท และทำจุดต่ำสุดที่ 22.30 บาท ด้วยมูลค่าการซื้อขาย 419.26 ล้านบาท

โดยราคาหุ้นปรับตัวเพิ่มขึ้นวันนี้ หลังรายงานกำไรปี 2564 มีกำไรเติบโตอย่างแข็งแกร่ง ดังนี้

สำหรับผลดําเนินงานปี 2564 กลุ่มบริษัทฯ มีรายได้รวมเท่ากับ 25,917.78 ล้านบาท เพิ่มขึ้นร้อยละ 37.5 จากปี 2563 โดยมีรายได้เพิ่มขึ้นทั้งจากการเพิ่มขึ้นของรายได้สาขาเดิมที่มีการเติบโตอย่างก้าวกระโดดและรายได้จากสาขาใหม่ที่ เปิดในปี 2564 และมีกําไรสุทธิสำหรับปี 2564 เท่ากับ 1,818.06 ล้านบาท เพิ่มขึ้นร้อยละ 150.2 จากปี 2563 ทั้งนี้การเพิ่มขึ้น ของกําไรสุทธิมีสาเหตุหลักมาจากยอดขายที่เพิ่มสูงขึ้นและอัตรากําไรขั้นต้นที่สูงขึ้น
โดยรายได้จากการขายและค่าบริการเท่ากับ 25,784.60 ล้านบาท เพิ่มขึ้น 7,057.94 ล้านบาท หรือ ร้อยละ 37.7 จากปี 2563 โดยมีสาเหตุหลักมาจาก 1.การเพิ่มขึ้นของรายได้จากสาขาเดิมร้อยละ 25.5 2.รายได้จากสาขาที่ดำเนินการครบปีในปี 2564 ได้แก่ สาขาสุรินทร์ และสาขามาบตาพุด และสาขา Dohome ToGo 6 สาขา 3.รายได้จากสาขาใหม่ที่เปิดดำเนินการในปี 2564 ได้แก่ สาขาแหลมฉบัง สาขาบ่อวิน สาขาชลบุรี สาขา สุราษฎร์ธานี และสาขา Dohome ToGo 2 สาขา
ทั้งนี้รายได้อื่นเท่ากับ 133.18 ล้านบาท เพิ่มขึ้น 6.88 ล้านบาท หรือ ร้อยละ 5.4 จากปี 2563 โดยมีสาเหตุหลักมาจากการการเพิ่มขึ้นของเงินสนับสนุนจากเจ้าของสินค้าผู้จัดจําหน่าย
ส่วนกําไรขั้นต้นเท่ากับ 5,206.59 ล้านบาท หรือคิดเป็นอัตรากําไรขั้นต้นร้อยละ 20.2 เพิ่มขึ้นเมื่อเทียบกับอัตรากําไรขั้นต้นของปี 2563 ที่ร้อยละ 16.0 โดยมีสาเหตุหลักมาจาก การเพิ่มขึ้นของอัตรากําไรขั้นต้นของทุกกลุ่มสินค้า อีกทั้งการบริหารจัดการต้นทุนขายที่มีประสิทธิภาพมากขึ้น ประกอบกับรายได้จากการบริหารศูนย์กระจายสินค้า (Distribution Center) ที่สูงกว่าค่าใช้จ่ายจึงทำให้ต้นทุนสินค้าลดลง รวมถึงอัตรากําไรขั้นต้นของสินค้าภายใต้ตรา สินค้าของกลุ่มบริษัทฯ (House Brand) ที่เพิ่มขึ้น
ทั้งนี้บริษัทฯ ประกาศจ่ายปันผลจากงวดดำเนินงานวันที่ 1 ม.ค. 2564 ถึงวันที่ 31 ธ.ค. 2564 โดยจ่ายปันผลเป็นหุ้นปันผลและเงินสด ซึ่งจ่ายหุ้นเป็นปันผล (หุ้นเดิม : หุ้นปันผล) ในอัตรา 5.00 : 1.00 โดยจ่ายปันผลเป็นหุ้น 0.20 ส่วนจ่ายปันผลเป็นเงินสดในอัตรา 0.0222222222 บาท/หุ้น ทั้งนี้อัตราการจ่ายปันผลรวม 0.2222222222 บาท/หุ้น นอกจากนี้การชดเชยกรณีเศษหุ้นเป็นเงินสดในอัตรา 0.20 บาท/หุ้น กำหนดขึ้นเครื่องหมาย XD วันที่ 4 มี.ค.2565 และกำหนดจ่ายเงินปันผลวันที่ 18 พ.ค.2565